## La Comissió d’Experts en matèria de seguretat dels edificis consultarà amb professionals col·legiats per a elaborar un mapatge

*** El secretari autonòmic d’Habitatge ha dirigit la segona reunió de la Comissió, juntament amb la directora general d’Habitatge**

La Vicepresidència Segona i Conselleria de Servicis Socials, Igualtat i Habitatge ha promogut la segona reunió de la Comissió d’Experts sobre seguretat en edificis en la qual s’ha acordat dissenyar una consulta tècnica per a obtindre informació estadística que permeta avançar en els treballs iniciats en matèria de seguretat.

El secretari autonòmic d’Habitatge, Sebastián Fernández, que ha dirigit esta segona trobada, ha explicat que “la Comissió dissenyarà esta consulta dirigida a professionals col·legiats per a disposar d’un primer mapatge d’aquells edificis de la Comunitat Valenciana en els quals puga ser recomanable una anàlisi més detallada de les seues façanes”.

En la reunió també han participat la directora general d’Habitatge, Ana Caballer, juntament amb el degà de Col·legi d’Arquitectes, Luis Sendra; la directora de l’Institut Valencià d’Edificació (IVE), Begoña Serrano; el secretari del Col·legi Oficial d’Arquitectura Tècnica de València, Federico Esteve; i el president del Col·legi Oficial d’Administradors de Finques de la Comunitat Valenciana, Sebastián Cucala.

Durant la trobada, els membres de la Comissió han informat, a més, sobre els resultats de la primera anàlisi de les consultes resoltes que han sigut rebudes a través de l’oficina d’informació de l’IVE.

**Servici d’informació a la ciutadania**

Cal recordar que la Comissió d’Experts en matèria de seguretat d’edificis, creada per iniciativa de la Vicepresidència Segona i Conselleria de Servicis Socials, Igualtat i Habitatge, reunida el passat 28 de febrer, va prendre com a primera mesura la posada en marxa d’este servici d’informació amb l’objectiu de donar resposta a les preocupacions de la ciutadania i escoltar les recomanacions i suggeriments de professionals i tècnics.

Així, des de la seua posada en funcionament, s’han rebut una vintena de consultes, tant de professionals, particulars i administradors de finques, que han versat, essencialment, sobre consells tècnics sobre sistemes de prevenció i evacuació en elements comuns, i seguretat de façanes.

La Comissió ha acordat també mantindre activa l’oficina d’informació, que disposa d’una línia telefònica 960 134 736 així com del correu electrònic infotec@five.es.

Fecha: 15/03/2024